คลังติดเครื่องเสนอเว้นภาษี กองทุนอินฟรา
ธีระชัยเครื่องติดส่งกฎหมายเว้นภาษีให้กองทุนอินฟราสตรัคเจอร์สารพัด
8 ก.ย. 2554

ธีระชัยเครื่องติดส่งกฎหมายเว้นภาษีให้กองทุนอินฟราสตรัคเจอร์สารพัด
นายธีระชัย ภูนาถนรานุบาล รมว.คลัง กล่าวว่า จะนำร่างกฎหมายการจัดตั้งกองทุนโครงสร้างพื้นฐาน (Infrastructure Fund) เข้าสู่การพิจารณาของที่ประชุมคณะรัฐมนตรีใน 2 สัปดาห์นี้ โดยจะมีข้อสรุปเกี่ยวกับมาตรการภาษีที่จะมีการยกเว้น หรือลดอัตราภาษีการโอนทรัพย์สินเข้ากองทุน ทั้งภาษีมูลค่าเพิ่ม ภาษีการโอนและจดจำนอง เนื่องจากไม่ใช่การขายทรัพย์สินที่แท้จริง แต่เป็นการขายให้ SPV เพื่อออกตราสารหนี้ 
นอกจากนี้ จะยกเว้นภาษีเงินได้เฉพาะบุคคลธรรมดา จากเงินปันผล เป็นเวลา 10 ปี ส่วนนิติบุคคลจะไม่มีการยกเว้นภาษี และกำหนดเงื่อนไขโครงการว่าต้องเป็นโครง การสาธารณูปโภค เช่นน้ำ โครงการลงทุนในระบบประปา ไฟฟ้า และขนส่ง
ก่อนหน้านี้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) คลอดหลักเกณฑ์เงื่อนไข และวิธีการจัดตั้งกองทุนรวมโครงสร้างพื้นฐานว่า ต้องมีเงินทุนโครงการไม่ต่ำกว่า 2,000 ล้านบาท และมีนโยบายที่จะลงทุนในทรัพย์สินกิจการโครงสร้างพื้นฐานรวมกันไม่น้อยกว่า 1,500 ล้านบาท กรณีที่มีนโยบายจะลงทุนในทรัพย์สินกิจการโครงสร้างพื้นฐาน หลายโครงการ แต่ละโครงการจะต้องมีมูลค่าไม่น้อยกว่า 1,000 ล้านบาท